als_Latn dik_Latn sag_Latn
Institucionet kulturore tolerojnë pirjen e duhanitPublikuar 1 year ago në Zëri
Artistët janë të njohur si pirës duhani. Madje disa ikona botërore të artit, thuhet që të kenë ndikuar në një konsumim më të madh të tij, kjo për ta ndjekur modelin e artistit të adhuruar.Edhe pse sot duhani nuk është më në modë, dhe rrallë ndonjë artistë del në fotografi me cigare, siç bëri James Din dikur, “kallëpi” i të qenit artist, jo rrallë e kërkon edhe pirjen e duhanit.
Ligji kundër Duhanit nuk ka shumë kohë që ka hyrë në fuqi, megjithëkëtë vazhdon të ketë institucione publike e private që e shkelin atë, përderisa të parët që nuk e respektuan qenë ata që e miratuan, kuvendarët e Kuvendit të Kosovës.Por institucionet kulturore të Kosovës, ato në kryeqytet, duket se rëndësinë e tymosjes së cigares në objektet e tyre, po e përcaktojnë vetë, pavarësisht se ligji i barazon të gjithë.
Në objektin e ansamblit “Shota” mesditën e së mërkurës ishin vetë punëtorët administrativë, ata që tymosnin cigaren. Po ashtu në bufenë e Ansamblit cigarja pihej pa asnjë problem. Sigurimi u tregua i kujdesshëm duke mbuluar aparatin e gazetës për ta pamundësuar fotografimin a punëtorëve duke pirë cigare. Ndërkaq, Agim Maxhuni, që mban pozitën e zyrtarit për financa në “Shota”, ka thënë për gazetën se po i bëjnë të gjitha përpjekjet që ligji të respektohet ashtu siç duhet, duke e pranuar se ai edhe shkelet.
“Prej momentit që ka hyrë ligji në fuqi respektohet, jo me përpikëri 100 për qind, por ka tendenca të rritjes së respektimit të ligjit. Në zyrat në katin e epërm absolutisht nuk përdoret, as në katin e poshtëm ku janë të vendosur shumica e punëtorëve, as në bufe nuk lejohet pirja e duhanit”, ka thënë Maxhuni. Por, për atë që u pa nga mediumi, rastin e pirjes në korridoret e këtij institucioni dhe rastin e pirjes në bufe, ai i quajti raste të përjashtuara.
Por në kryeqytet ka edhe institucione të kulturës të cilat siç u pa kanë nisur ta zbatojnë Ligjin kundër Duhanit. Teatri privat “Oda” ishte ‘puro’ në këtë rast. Valon Ibraj, menaxher i projekteve në teatrin “Oda”, është shprehur se askush nuk lejohet të pijë cigare në ambiente të mbyllura, kushdo qoftë ai.“Nga dita kur ligji ka hyrë në fuqi, janë vendosur të gjitha shenjat. Pasi ka filluar të zbatohet ligji kemi pasur aktivitete të ndryshme në “Oda”, edhe jam çuditur sa shpejt kanë filluar ta respektojnë ligjin. Pa marrë parasysh se kush është ose çka është, ligji nuk shkelet, mund të dalin jashtë për cigare”, ka thënë Ibraj.
Edhe në Teatrin Kombëtar të Kosovës ligji është duke u respektuar. Para derës së teatrit kishte njerëz që tymosnin, por jo edhe brenda, madje bufeja ishte e zbrazët. Punëtorja që e mbajti të fshehur identitetin e saj, ka thënë se “Që nga fillimi, ligji është respektuar, të gjithë dalin jashtë të pinë cigare”.Po kështu edhe në Muzeun e Kosovës, ndonëse shumica e punëtorëve ishin në terren, nuk kishte gjurmë të lëna se në ambiente të mbyllura tymoset.
Mehmet Gjoshaj, punëtor në sektorin e historisë, ka thënë se njerëzit tashmë e kanë bërë shprehi të mos tymosin në ambiente të mbyllura.“Duket pak demagogjike, por sikur nuk ka më erë të duhanit në muze. Si duket ligji ka ndikuar, por edhe ata vetë e kanë bërë shprehi të mos pinë në lokale të mbyllura.
Sikur spontanisht njerëzit e kanë lënë cigaren, nuk kam parë duke pirë si përpara që bëhej “tullug”. Ndoshta nuk ka të bëjë me ligjin, më shumë ka të bëjë me vetëdijesimin e njerëzve, sepse ligji nuk mund të futet nëpër zyra”, ka treguar Gjoshaj.
als_Latn als_Latn als_Latn als_Latn als_Latn als_Latn als_Latn als_Latn als_Latn